এখানে সুস্পষ্ট যে, ইসমাঈলকে যখন মরুবাসে প্রেরণ করা হয় তখন তিনি হাঁটতে-দৌঁড়াতে পারতেন না। এত ছোট ছিলেন যে তাঁর মা তাকে রুটি ও পানির সাথে একত্রে কাঁধে নিতে পেরেছিলেন। তাঁকে ফেলে রেখে মা দূরে যেয়ে বসে ছিলেন, কিন্তু দৌঁড়ে বা হেঁটে এক তীর দূরে মায়ের কাছে যাওয়ার মত বয়সও ইসমাঈলের হয়নি। নিঃসন্দেহে একমাত্র শিশু পুত্রকে এভাবে দূরে রেখে আসা ইবরাহীম (আঃ)-এর জন্য মহাপরীক্ষা ছিল। এ পরীক্ষায় উত্তীর্ণ হওয়ার পরে আল্লাহ তাঁকে দ্বিতীয়বার পরীক্ষা করলেন কুরবানী দেওয়ার নির্দেশ দিয়ে। এ পরীক্ষায় উত্তীর্ণ হওয়ার পরেই ইবরাহীমের জীবনের মোড় ঘুরল। তাঁর এ পুত্রের বিষয়ে সুসংবাদ লাভের পাশাপাশি তিনি দ্বিতীয় পুত্র ও তাঁর বংশধরের সুসংবাদ লাভ করেন।